Vrou kry meer as halfmiljoen in ou rusbankDie bank waarin die geld gevind is (Foto: Skermskoot/23 ABC News-video) ŉ Vrou van Kalifornië in die VSA het op $36 000 (sowat R559 000) in ŉ rusbank afgekom wat sy gratis op Craigslist gekry het. Vicky Umodu moes haar nuwe huis goedkoop inrig en kon nie haar geluk glo toe sy ŉ bankstel kry wat verniet weggegee word op die aanlyn platform Craigslist nie. “Ek het pas ingetrek, en ek het niks in my huis gehad nie,” het sy vandeesweek vanaf haar huis in Colton, naby Los Angeles, aan ABC7 gesê. “Ek was so opgewonde, so ons het dit gaan afhaal en huis toe gebring.” ŉ Groot knop in een van die kussings het tot die vonds gelei. Die geld is in talle koeverte versteek en in die kussing gestoor. “Ek het net vir my seun gesê: Kom, kom, kom! Ek het geskree: Dit is geld! Ek moet die ou bel.” Umodu het met die mense by wie sy die bankstel gekry het, kontak gemaak en die geld aan hulle terugbesorg. Sy het die rusbank by ŉ familie gekry wat die huis van ŉ geliefde wat onlangs oorlede is, moes opruim. Hulle het geen benul waar al die geld vandaan kom nie. Om haar te bedank, het die gesin vir Umodu $2 000 gegee, genoeg om die yskas te koop wat sy vir haar nuwe huis nodig het. “Ek het nie ŉ sent verwag nie,” het sy gesê.